REZOLUTË
[bookmark: _Toc4401172][bookmark: _Toc517426871]PËR VLERËSIMIN E VEPRIMTARISË SË AUTORITETIT TË MBIKËQYRJES  FINANCIARE PËR VITIN 2019

Kuvendi i Shqipërisë, 
Duke vlerësuar kontributin e Autoritetit të Mbikëqyrjes Financiare në drejtim të nxitjes së qëndrueshmërisë, transparencës dhe besueshmërisë së tregjeve nën mbikëqyrje;
Duke njohur misionin e Autoritetit për krijimin e një tregu bashkëkohor dhe efektiv, që ofron shërbime cilësore dhe promovon zhvillimin e mëtejshëm të sektorit financiar jobankar në vend;
[bookmark: _GoBack]Duke mbështetur e zhvilluar bashkëpunimin me këtë Autoritet, si dhe duke nxitur bashkëpunimin e tij me institucionet kombëtare e ndërkombëtare, 
Vlerëson veprimtarinë e Autoritetit të Mbikëqyrjes Financiare, në drejtim të:
- Monitorimit të procesit të pagesave të prapambetura të dëmeve objekt i Fondit të Kompensimit, me qëllim frenimin në të ardhmen të fenomenit të akumulimit të detyrimeve.
- Shtimit dhe rinovimit të platformave dhe aplikacioneve online në ndihmë të qytetarëve, si: verifikimi i policës TPL në faqen e internetit të AMF-së, akses në regjistrin e dëmeve për ndjekjen e ecurisë së trajtimit të dosjes së dëmit, si edhe hyrje në platformën online të ankesave. 
- Ndërtimit dhe implementimit të Sistemit të Raportimit Financiar online për tregun e kapitaleve dhe të fondeve në bashkëpunim me operatorin dhe shoqëritë e fondeve.
-Miratimit për herë të parë të primit të rrezikut për MTPL-në e brendshme për çdo shoqëri sigurimi më vete.
- Ndërmarrjes së iniciativës për të filluar procesin e hartimit të një strategjie kombëtare me fokus edukimin financiar të publikut në bashkëpunim me institucionet e tjera në vend.
- Rritjes së numrit të inspektimeve tematike, në vend dhe në distancë, për aktivitetin aktual, si dhe për zbatimin e rekomandimeve të lëna në inspektimet e mëparshme.
Kuvendi kërkon që Autoriteti i Mbikëqyrjes Financiare për vitin 2020 të përmirësojë punën në këto drejtime:
- Të marrë masa konkrete për të reduktuar riskun e veprimtarisë në tregjet nën mbikëqyrje, që mund të shkaktohet nga rastet e fatkeqësive natyrore dhe shëndetësore, në mënyrë që të sigurohet vazhdimësia e mirëfunksionimi i tregjeve, si dhe mbrojtja e personave të siguruar dhe investitorëve. 
- Të paraqesë për miratim në Kuvend draftin përfundimtar të projektligjit “Për sigurimin e detyrueshëm në sektorin e transportit” dhe të hartohen aktet nënligjore të nevojshme pas miratimit të tij.
- Të kryejë periodikisht verifikimet nëpërmjet inspektimeve në shoqëritë e sigurimit dhe BSHS-së për dëmet objekt Fond Kompensimi. Të verifikojë saktësinë e të dhënave të raportuara dhe korrektësinë në kryerjen e pagesave. Të monitorojë, në veçanti, shlyerjen e detyrimeve të prapambetura. Të raportojë në Kuvend me bazë 4-mujore. 
- Të vijojë punën për hartimin e akteve nënligjore dhe rregulloreve përkatëse pas miratimit të ligjeve “Për sipërmarrjet e investimeve kolektive”, “Për tregjet e kapitalit” dhe “Për shërbimet financiare bazuar në teknologjinë e regjistrave të shpërndarë”, me qëllim implementimin e këtyre ligjeve në funksion të zhvillimit të tregjeve financiare dhe të ekonomisë së vendit në tërësi, por edhe në mbrojtje të investitorëve shqiptarë dhe integritetit të tregut.
- Të shikojë mundësinë për integrimin dhe ofrimin e disa shërbimeve për qytetarët përmes platformës e-Albania. Të vijojë me digjitalizimin, duke reduktuar përdorimin e letrave për të kaluar gradualisht në një regjim “Paperless” (Pa letra).    
- Të ushtrojë funksion aktiv për uljen e numrit të të pasiguruarve në Republikën e Shqipërisë, duke garantuar operimin në të njëjta kushte të individëve dhe të bizneseve. Të bashkëpunojë me institucionet e tjera përgjegjëse për një fushatë sensibilizimi apo strategji komunikimi dhe një plan veprimi për të ulur numrin e të pasiguruarve në treg, aty ku sigurimi është detyrim ligjor. 
- Të mbikëqyrë plotësimin e detyrimeve ligjore të kompanive që operojnë në tregjet e sigurimit. Të gjitha kompanitë duhet të përmbushin detyrimet ligjore të ushtrimit të veprimtarisë dhe marrjes së licencës, përfshirë edhe kriteret për plotësim të kapitalit minimal dhe të mbulimit të provigjoneve teknike. 
- Të shtojë përpjekjet për zgjerimin dhe forcimin e tregjeve nën mbikëqyrje, sidomos të tregut të pensioneve private vullnetare, i cili është ende modest, duke shtuar fushatat sensibilizuese për njohjen e publikut me përfitimet e këtij tregu.
- Të rrisë kontributin e tij për zgjerimin e mbulimit të sigurimit të pronës si domosdoshmëri në rastet e fatkeqësive natyrore.
- Në funksion të transparencës dhe edukimit financiar, të përditësojë dhe pasurojë vazhdimisht informacionin në faqen zyrtare online të AMF-së rreth koncepteve, produkteve dhe rreziqeve financiare, për të rritur besueshmërinë e konsumatorëve në tregjet financiare, si dhe në rolin e Autoritetit në mbrojtje të interesave të tyre.
- Të forcojë kapacitetet mbikëqyrëse të Autoritetit me fokus përmirësimin e aftësive për menaxhimin e skenarëve të krizave të tregjeve nën mbikëqyrje.
- Të sigurohet që Byroja Shqiptare e Sigurimit të përditësojë faqen zyrtare online periodikisht me informacion të plotë dhe lehtësisht të kuptueshëm për konsumatorët.

KRYTAR
Gramoz Ruçi

Miratuar në datën 23.7.2020.

